Laerskool Randhart ondersteun vir "Zan the Man" | tame TIMES Newspaper
Laerskool Randhart het op 6 en 9 November 'n fondsinsameling vir Zan the Man, 'n graad 2-leerder wat Duchenne-spierdistrofie het, gehou.
Die Ranties, geklee in groen wat spierdistrofie verteenwoordig, was gretig om aan die Zan the Man-uitdaging deel te neem. Deur 'n R100-donasie te gee, kon die leerders en personeel kies om vir 1 minuut te plank en/of om 10 opstote te doen.
Talle leerders was bereid om meer te gee. Maatskappye het ook hierby ingekoop en sodoende het die skoolprojek ook die wyer, omliggende gemeenskap betrek.
Die Ranties het hierdie uitdaging as 'n opvoedkundige geleentheid beskou om die leerders meer bewus te maak van spierdistrofie.
'n Fenomenale bedrag van R75 000 is ingesamel wat op Vrydag 13 November aan die gesin oorhandig is.
Die Ranties het omgee-harte en is opreg dankbaar vir elke personeellid, leerder, ouer en lid van die gemeenskap wat in solidariteit op hierdie besondere wyse 'n verskil in een van ons leerders se lewe kon maak.
By Laerskool Randhart word ons geleer: "'n Sinvolle bestaan spreek van deernis en empatie. Ons word geleer om op ander se omstandighede te fokus eerder as op ons eie, want daardeur vermenigvuldig ons ons eie lewensvreugde. Ons word ook geleer dat elkeen se klein bydrae saam 'n groot verskil in iemand anders se lewe kan maak."